cy cy cy ceb fi cy nl en cy cy cy cy cy ast cy en cy en cy cy es ca en en en cy en cy cy cy cy de en en cy cy cy en en en en en en cy cy en cy cy cy fr es en en cy
Adroddiad rhan gynta'r daith gan Llew ap Gwent
De orllewin Iwerddon a chyfle arall i roi cynnig ar gopa ucha'r wlad, dyna oedd atynyniad mawr y daith hon. Ar ben hynny roedd Clive wedi trefnu llety moethus am bris rhesymol yng ngwesty'r Kenmare Bay Hotel ac roedd y cwmni, fel sy'n arferol, yn rhagorol. Teithiodd Dyfir a fi efo Ryanair i Shannon gan logi car yn y fan honno a chyrraedd Kenmare nos Wener. Ymunodd Clive, Arwyn, Gwyn, Anet, Gwen a Rhiannon a ni nos Sadwrn wedi croesi efo'u ceir o Gaergybi a chawsom gwmni Iolyn am ddau ddiwrnod - yntau ar ei ffordd o Bontsenni i'w waith yn Nulyn ! Bore Sul gwlyb a'r cymylau'n isel ond roedd Clive wedi trefnu gwasanaeth tywysydd lleol, sef Rhys Llywelyn, sydd yn wreiddiol o Lansannan ond yn byw ac yn gweithio yn ardal Kenmare. Aeth Rhys a ni i ben mynydd Mangerton (839 m), niwl, glaw a gwynt ond gallem ddychmygu bod golygfeydd gwych i'w gweld ac yn wir cawsom gip ar lynnoedd Killarney ar y ffordd i lawr.
Bore Llun wedyn penderfynu efallai y byddai'r tywydd yn well wrth lan y mor, felly i lawr a ni i Orllewin Cork gan anelu am droed yr Hungry Hill (684 m). Cael hyd i'r copa yn weddol ddi-drafferth ond y daith i lawr yn y niwl yn her gan nad yw'r map yn dangos y creigiau ! Diolch i'r GPS roeddem yn ôl wrth y ceir erbyn iddi dywyllu - ond yn ein brys i gyrraedd i lawr cyn nos roeddem heb fwyta drwy'r dydd "Hungry Hill" yn wir ! Y rhagolygon tywydd at ddydd Mawth yn well a dyma gyfle i mi roi ail gynnig ar Corran Tuathail (1039 m) mynydd ucha Iwerddon. Wyth ohonom yn cychwyn o ochr Glencar gan adael Dyfir yn Kenmare - diwrnod i'r brenin ! Pedol Chom Luachra amdani a'r tywydd yn deg; Binn Chaorach (1010 m) oedd y copa cynta ac erbyn hyn doedd fawr i'w weld ond niwl eto. Arwyn, Anet, Gwen a Rhiannon yn penderfynu mynd yn ôl i lawr y gefnen a'r gweddill ohonom yn gyrru ymlaen at Corran Tuathail. Gofal yn y niwl wrth ganfod a chroesi'r creigiau cul sydd yn arwain at y copa mawr. Cyfarfod a thri o Cork ar y copa, tynnu llun, ac ymlaen am y trydydd sef Cathair (1001 m) - ond haws dweud na gwneud, Darganfod ein bod ar y llwybr anghywir, dringo nôl i'r copa, map a chwmpawd gofalus y tro hwn a chael hyd i'r llwybr a chopa Cathair cyn cychwyn ar y daith hir i lawr. O'r diwedd golygfeydd ysblennydd o'n blaenau a chyfarfod a'r lleill wrth y ceir wrth iddi dywyllu. Roedd hi'n nos Fawrth, noson olaf Dyfir a fi, i lawr a phawb i Kenmare am swper a chyfle i gyfarfod â Rhys eto - llongyfarchiadau i Dyfir ar arwain ei thaith gynta a hynny yn y tywyllwch !
Fe wawriodd dydd Mercher yn hyfryd a ni'n dau'n troi am Shannon gan adael y lleill yn yr heulwen ar Fynydd Brandon. Diolch Clive am daith ragorol arall efo'r Clwb.
Lluniau gan Llew ap Gwent ar Fflickr
Y llwybr i fyny Mangerton
Diolch am gyrraedd y ceir ! 1
Diolch am gyrraedd y ceir ! 2
Loch an Chuais ar y chwith
Adroddiad ail ran y daith - gan Anet
Ar ôl i Llew, Dyfir a Iolyn ei throi am adra mi wellodd y tywydd yn sylweddol ac i ffwrdd â ni am Fynydd Brandon. Ar ôl anturiaethau Hungry Hill a champ Gwyn a Llew gyda'r map , y cwmpawd a'r GPS roedd y profiad ar Brandon yn bur wahanol. Byddai'n go anodd mynd ar goll yma yn y niwl mwyaf trwchus. Roedd pyst gwynion a chroesau yn ein harwain yr holl ffordd i'r copa. Ac o'r copa roedd y golygfeydd o Benrhyn y Dingle ac Ynysoedd y Blasket yn werth chweil.
Gwawriodd dydd Iau yn ddiwrnod braf eto ac er ei bod yn hen bryd cael diwrnod gorffwys penderfynwyd manteisio ar y tywydd a mynd am un o'r copaon. Y Purple Mountain i'r dwyrain o Fwlch Dunloe ddewiswyd, ac o'r copa roeddem yn gallu mwynhau golygfeydd gwych o deithiau'r dyddiau blaenorol.
Ddydd Gwener trodd Gwen a Rhiannon am adre ac aeth Clive am sgowt i Cork am y dydd. Cerddodd y tri ohonom oedd ar ôl ran o Lwybr Berea - taith ddifyr iawn heblaw am ryw filltir ar lôn brysur ar y diwedd.
Wythnos ddifyr iawn - diolch eto i Clive am drefnu.
Rhagor o luniau gan Anet ar Fflickr
Gwybodaeth am Glwb Mynydda Cymru
Cynnwys rhaglen weithgareddau'r Clwb dros yr wythnosau i ddod. Croeso i bawb. Cwmni da bob tro
Manylion sut i gysylltu â swyddogion y Clwb
©Clwb Mynydda Cymru. Diweddarwyd gan y gwefeistr 22/1/18 9:51